Abdulaziz Komilov Afg'onistonga bordi

Abdulaziz Komilov 19 iyun kuni Afg'onistonga bordi. Bu haqda “Sputnik Afganistan” xabar berdi.
Ma'lum qilinishicha, “Tolibon” harakatining Tashqi ishlar vazirligi rahbari vazifasini bajaruvchi Amirxon Muttaki O'zbekiston prezidentining tashqi siyosat masalalari bo'yicha maxsus vakili Abdulaziz Komilov bilan uchrashuv o'tkazgan.  Afg'oniston TIV matbuot kotibi o'rinbosari Hofiz Ziyi Ahmad Bu bo'yicha ma'lumot bergan.
O'zbekiston delegatsiyasi tarkibida Afg'oniston bo'yicha maxsus vakil Ismatulla Irgashev ham bo'lgan. Muzokarada savdo va tranzit sohasidagi ikki tomonlama munosabatlarni mustahkamlash va rivojlantirish masalalari ko'tarilib, xavfsizlik bilan bog'liq vaziyat muhokama qilingan.
Ma'lumot o'rnida, Muttaki Afg'oniston bo'yicha iyul oyi oxirida Toshkentda bo'lib o'tadigan xalqaro konferentsiyada ishtirok etish uchun taklif qilingan. “Tolibon” harakati O'zbekistonga Savdo vazirligi vakillari boshchiligidagi delegatsiyani yuborish istagini bildirgan.
Avvalroq Shavkat Mirziyoevning tegishli farmoni bilan Abdulaziz Komilov Prezidentning tashqi siyosat masalalari bo'yicha maxsus vakili bo'lgani xabar berilgandi.